b"\n_START_ARTICLE_\nGen\xc3\xa8tica humana\n_START_PARAGRAPH_\nLa gen\xc3\xa8tica humana \xc3\xa9s una ci\xc3\xa8ncia b\xc3\xa0sica i aplicada. Els resultats que se n'obtenen tenen una aplicaci\xc3\xb3 quasi immediata en el camp de la medecina. Aquesta disciplina sovint es troba amb problemes \xc3\xa8tics, morals i legals. Alguns dels camps que conformen la gen\xc3\xa8tica humana s\xc3\xb3n la gen\xc3\xa8tica mendeliana, la gen\xc3\xa8tica cl\xc3\xadnica, la gen\xc3\xa8tica de poblacions, comportament, citogen\xc3\xa8tica, desenvolupament, reproducci\xc3\xb3...\n_START_SECTION_\nHist\xc3\xb2ria\n_START_PARAGRAPH_\nL'any 1865 comen\xc3\xa7a la disciplina de la gen\xc3\xa8tica humana amb els treballs de Mendel i les lleis de Galton, que parl\xc3\xa0 de l'her\xc3\xa8ncia del talent. Galton desenvolup\xc3\xa0 m\xc3\xa8todes estad\xc3\xadstics per a avaluar la hip\xc3\xb2tesi que el talent est\xc3\xa0 influenciat per l'her\xc3\xa8ncia. Tamb\xc3\xa9 desenvolup\xc3\xa0 m\xc3\xa8todes per als car\xc3\xa0cters quantitatius. D'altra banda Darwin tamb\xc3\xa9 havia escrit sobre l'her\xc3\xa8ncia, postul\xc3\xa0 mecanismes per\xc3\xb2 de no massa import\xc3\xa0ncia._NEWLINE_L'any 1900 es van redescobrir les lleis de Mendel i Landsteiner va descriure el grup sanguini AB0, un locus amb diferents al\xc2\xb7lels. Dos anys m\xc3\xa9s tard, el 1902, Garrod estudiant la malaltia de l'alepton\xc3\xbaria (orina negra en contacte amb l'aire) s'adon\xc3\xa0 que es tractava d'un problema del metabolisme. Avui dia se sap que es deu a la manca de l'enzim homogent\xc3\xadsic oxidasa que catalitza el pas d'\xc3\xa0cid homogent\xc3\xadsica a fenalanina tirosina. En les fam\xc3\xadlies que la pateixen acostumen a estar afectats els germans i no els pares, es tracta d'una malaltia recessiva. Es postul\xc3\xa0 que en humans hi ha moltes malalties metab\xc3\xb2liques. L'any 1911 Wilson localitz\xc3\xa0 una malaltia en un cromosoma, el daltonisme en el cromosoma X. L'any 1949 es determina que els individus que pateixen an\xc3\xa8mia falciforme s\xc3\xb3n homocigots per a un al\xc2\xb7lel recessiu. L'any 1957 es descobreix que Val \xc3\xa9s substitu\xc3\xafda per Glu en els individus que pateixen l'an\xc3\xa8mia falciforme. Als anys 70 es desenvolupen t\xc3\xa8cniques moleculars que permeten a\xc3\xafllar, per primera vegada, la \xce\xb2-globina i seq\xc3\xbcenciar-la. Entre 1990 i 2003 es desxifra el genoma hum\xc3\xa0."